የግብጽ እና የኡጋንዳ መሪዎች በናይል ወንዝ ዙሪያ መክረዋል
የግብጽ እና የኡጋንዳ መሪዎች በግብጽ ካይሮ ተገናኝተው በናይል ወንዝ ዙሪያ መምከራቸው ተነግሯል፡፡የግብጹ ፕሬዝዳንት አብዱል ፈታህ አልሲሲ ከኡጋንዳው አቻቸው ዮዌሪ ሙሴቪኒ ጋር በካይሮ ተገናኝተው በናይል ወንዝ ዙሪያ ሁለቱ ሀገራት በትብብር ሊሰሩ በሚችሉበት ሁኔታ ላይ መነጋገራቸውን የግብጹ ፕሬዝዳንት ቃል አቀባይ በመግለጫቸው አስታውቀዋል፡፡ግብጽ እና ኡጋንዳ የናይል ወንዝን ከሚጋሩ አስራ አንድ የተፋሰሱ ሀገራት ውስጥ ናቸው፡፡የሁለቱ ሃገራት መሪዎችም የናይል ወንዝን በጋራ ማልማት በሚቻልበት ሁኔታ መምከራቸው ነው የተነገረው፡፡ኢትዮጵያ በተፋሰሱ ሃገራት ፍትሃዊ የውሃ አጠቃቀም እንዲሰፍን እየሰራች መሆኗ ይታወቃል፡፡የታላቁ የህዳሴ ግድብ እየተገነባ መሆኑን ተከትሎ የታችኛው ተፋሰስ ሃገር የሆነችው ግብጽ ከናይል ወንዝ በሚገኘው አመታዊ የውሀ መጠን ላይ ተጽዕኖ ይኖረዋል በሚል ጥያቄ ማንሳቷ የሚታወስ ነው፡፡                          በናይል የላይኛው ተፋሰስ ላይ የምትገኘው ኢትዮጲያና በታችኛው ተፋሰስ ላይ የምትገኘው ሱዳን በታላቁ የህዳሴ ግድብ መገንባት በሚያገኙት ጥቅምና ፍትሃዊ ተጠቃሚነት በሚሰፍንበት ዙሪያ ከስምምነት ላይ ቢደርሱም ግብጽ ግን 55 ነጥብ 5 ቢሊዬን ኪዩቢክ ሜትር የሚደርሰውን አመታዊ ድርሻ ላይ ተጽእኖ ያሳድራል በሚል ቅሬታ ማቅረቧ አይዘነጋም፡፡